ตำรวจเตือนกลุ่มผู้ชุมนุมต้องแจ้งล่วงหน้า ใช้สถานที่ที่จัดไว้ให้ พร้อมดำเนินการขั้นเด็ดขาดหากขัดขวาง
พลตำรวจเอก ดำรงศักดิ์ กิตติประภัสร์ ผู้บัญชาการตำรวจแห่งชาติ เปิดเผยภายหลังการประชุมกองอำนวยการร่วมรักษาความปลอดภัย และการจราจร การประชุมผู้นำเขตเศรษฐกิจเอเปค 2022 เพื่อติดตามสถานการณ์ด้านการข่าว สภาพภูมิอากาศ และแผนการปฏิบัติรักษาความปลอดภัยและการจราจรประจำวันในวันนี้ว่า ภาพรวมการปฏิบัติมีความพร้อมและเป็นไปด้วยความเรียบร้อย  การจราจรคล่องตัวดีและยังติดตามสถานการณ์ด้านการข่าวทั้งในและนอกพื้นที่ กทม. อย่างใกล้ชิดมาตรการรักษาความปลอดภัย ติดตั้งกล้องวงจรปิด CCTV ครอบคลุมทุกพื้นที่ โดยในเขตกรุงเทพมหานครติดตั้งจำนวน 17,848 ตัว  และส่วนภูมิภาคในจังหวัดนนทบุรี ปทุมธานี และสมุทรปราการ อีกจำนวน 5,000 ตัว รวมทั้งสิ้น 22,848 ตัว นอกจากนี้ ยังมีเจ้าหน้าที่กว่า  35,000 นาย ตั้งจุดตรวจเป็นใยแมงมุมครอบคลุมทุกเส้นทาง โดยเฉพาะสถานที่ประชุมและสถานที่สำคัญต่างๆสำหรับกรณีที่จะมีกลุ่มผู้ชุมนุมรวมตัวที่แยกอโศก มายื่นข้อเรียกร้องที่ศูนย์การประชุมแห่งชาติสิริกิติ์นั้นขอเตือนว่า ต้องแจ้งการชุมนุมล่วงหน้าไม่น้อยกว่า 24 ชม. และใช้สถานที่ที่จัดไว้ให้ ไม่สร้างความเดือดร้อนให้กับประชาชน หรือขัดขวางการปฏิบัติงานของเจ้าหน้าที่รักษาความปลอดภัยในการประชุมเอเปค หากฝ่าฝืนจะดำเนินการอย่างเด็ดขาด ซึ่งอาจมีโทษจำคุกสูงถึง 6 เดือน และขอความร่วมมือให้ทุกคนคำนึงถึงภาพลักษณ์ประเทศด้วย